ওয়েলিংটন মাসাকাদজা
ওয়েলিংটন পেডজিসাই মাসাকাদজা (ইংরেজি: Wellington Pedzisai Masakadza; জন্ম: ৪ অক্টোবর, ১৯৯৩) হারারে এলাকায় জন্মগ্রহণকারী জিম্বাবুয়ের আন্তর্জাতিক ক্রিকেটার। জিম্বাবুয়ে ক্রিকেট দলের অন্যতম সদস্য তিনি। দলে তিনি মূলতঃ স্লো লেফট আর্ম অর্থোডক্স বোলিং করে থাকেন। পাশাপাশি বামহাতে ব্যাটিং করে থাকেন ওয়েলি ডাকনামে পরিচিত ওয়েলিংটন মাসাকাদজা। ঘরোয়া প্রথম-শ্রেণীর ক্রিকেট ও সীমিত ওভারের খেলায় যথাক্রমে মাউন্টেনিয়ার্স ও ম্যাশোনাল্যান্ড ঈগলসের প্রতিনিধিত্ব করছেন। এছাড়াও তার জ্যেষ্ঠ দুই ভাই হ্যামিল্টন মাসাকাদজা ও শিঙ্গিরাই মাসাকাদজা জিম্বাবুয়ে দলে খেলছেন।